HMPRO วิ่ง 3% โบรกชี้ผลงาน Q1/65 โตเด่น รับช้อปดีมีคืนหนุน แนะ “ซื้อ” เป้า 18.30 บ.
HMPRO วิ่ง 3% โบรกชี้ผลงาน Q1/65 เด่น จากแรงหนุนของมาตรการช้อปดีมีคืนและ SSSG ที่คาดยังเติบโต คาดกำไรปีนี้โต 22% แนะ “ซื้อ” เป้า 18.30 บ.
1 มี.ค. 2565

ผู้สื่อข่าวรายงานว่าวันนี้ (1 มี.ค. 2565) ราคาหุ้นบริษัท โฮม โปรดักส์ เซ็นเตอร์ จำกัด (มหาชน) หรือ HMPRO ณ เวลา 12:03 น. อยู่ที่ระดับ 15.70 บาท เพิ่มขึ้น 0.50 บาท หรือ 3.29% โดยทำจุดสูงสุดที่ 15.80 บาท และทำจุดต่ำสุดที่ 15.40 บาท ด้วยมูลค่าการซื้อขาย 701.79 ล้านบาท

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (28 ก.พ.2565) ว่า โมเมนตัมกำไรไตรมาส 1/2565 คาดแข็งแรงต่อเนื่องจาก SSSG ที่คาดยังเติบโต รวมถึงได้อานิสงส์บางส่วนในช่วงครึ่งไตรมาสแรกจากแรงหนุนของมาตรการช้อปดีมีคืน สำหรับภาพรวมปี 2565 สดใสตามเศรษฐกิจที่ฟื้นตัวหนุนการเติบโตของรายได้ นอกจากนี้ยังเน้นเพิ่มสินค้า House Brand เพื่อเพิ่ม Margin และเปิดสาขาใหม่เชิงรุกมากขึ้น ทางฝ่ายวิจัยคาดกำไรปี 2565 โต 22% จากงวดเดียวกันของปีก่อน แนะนำ “ซื้อ” ราคาเป้าหมายจาก FSSIA ที่ 18.30 บาท